**ΧΑΙΡΕΤΙΣΜΟΣ Γ. ΕΡΩΤΟΚΡΙΤΟΥ ΣΤΗΝ ΗΜΕΡΙΔΑ ΓΙΑ ΟΙΚΟΝΟΜΙΚΑ ΚΑΙ ΧΡΗΜΑΤΟΠΙΣΤΩΤΙΚΑ ΘΕΜΑΤΑ ΠΟΥ ΕΓΙΝΕ ΣΤΟ ΑΝΩΤΑΤΟ ΔΙΚΑΣΤΗΡΙΟ ΣΤΙΣ 3 ΦΕΒΡΟΥΑΡΙΟΥ 2020**

Σας καλωσορίζω στη σημερινή ημερίδα για *«Οικονομικά και Χρηματοπιστωτικά Θέματα».*

Ένα αποτελεσματικό σύστημα απονομής δικαιοσύνης αποτελεί ειδικό δικαίωμα κάθε πολίτη και θέτει τα θεμέλια για οικονομική ανάπτυξη και πλήρη απασχόληση των πολιτών, τα οποία, μαζί με άλλους πυλώνες, διασφαλίζουν την ευημερία τους.

Τα δικαστήρια μπορούν να βοηθήσουν σε μεγάλο βαθμό την οικονομία του τόπου, διασφαλίζοντας τρία πράγματα: Πρώτον με την διατήρηση της ανεξαρτησίας και αμεροληψίας τους, δεύτερον με τη διασφάλιση της βεβαιότητας του δικαίου, ώστε να μπορούν όλοι και ιδιαίτερα οι επιχειρηματίες να σχεδιάζουν τις επόμενες επιχειρηματικές τους δραστηριότητες χωρίς αχρείαστα ρίσκα, και τρίτον με το να αποφασίζουν τις αμφισβητούμενες απαιτήσεις αντικειμενικά και γρήγορα.

Δεν είναι τυχαίο που όλες οι αναπτυγμένες οικονομίες έχουν δύο σημαντικά κοινά μεταξύ τους: κράτος δικαίου και αποτελεσματικό σύστημα απονομής δικαιοσύνης

Ο πλέον αποφασιστικός παράγοντας για την ποιότητα της δικαιοσύνης, πάντοτε θα είναι η επάρκεια των δικαστών.

Οι δικαστές αντιμετωπίζουν ολοένα και μεγαλύτερο αριθμό προκλήσεων, για να ενημερωθούν για το συχνά εναλλασσόμενο τοπίο μέσα στο οποίο λειτουργούν.

Μια από αυτές τις προκλήσεις είναι η εκπαίδευση και ενημέρωση των δικαστών σε επιστήμες άλλες από τη νομική.

Για να προχωρήσουμε στη διοργάνωση της σημερινής ημερίδας, ώστε να δώσουμε κι εμείς στους δικαστές μας πληροφορίες οι οποίες συνήθως είναι εκτός του πεδίου των γνώσεων τους, ενθαρρυνθήκαμε όχι μόνον από την Ευρωπαϊκή Επιτροπή, στα πλαίσια των μνημονιακών υποχρεώσεων της Κύπρου, αλλά και από τα πολλά εκπαιδευτικά προγράμματα σε οικονομικά θέματα που είδαμε να διοργανώνονται αποκλειστικά για δικαστές, σε όλο τον κόσμο.

Σήμερα οι δικαστές καλούνται να εκδικάζουν αυξημένο αριθμό υποθέσεων χρηματοοικονομικής φύσεως, έχοντας μόνο γενικές γνώσεις για οικονομικά θέματα.

Σε όλη την Ευρώπη έχουν προ πολλού ξεκινήσει εκπαιδευτικά προγράμματα που αποσκοπούν στο να μεταφέρουν στους Δικαστές παραστάσεις από την χρηματοοικονομική ζωή των χωρών στις οποίες εργάζονται, ώστε ασκώντας τη διακριτική τους ευχέρεια, να έχουν πιο κριτική σκέψη και προσέγγιση για τα διάφορα θέματα που τίθενται ενώπιον τους.

Για παράδειγμα στην Ιταλία, όλοι οι δικαστές ενημερώνονται σε βάθος για κοινωνικά θέματα, την πολιτική και το οικονομικό πλαίσιο μέσα στο οποίο λειτουργούν.

Σε καμία περίπτωση ημερίδες όπως η σημερινή, δεν επηρεάζουν την ανεξαρτησία ενός δικαστή, εφόσον τα όσα λέγονται είναι γενικά και ασύνδετα με υποθέσεις και αποσκοπούν μόνο στο να ανοίξουν τον ορίζοντα ενός δικαστή, πέραν των νομικών θεμάτων.

Ένα καλό παράδειγμα της χρησιμότητας τέτοιων εκπαιδευτικών προγραμμάτων, είναι και η ενημέρωση που μας έγινε πρόσφατα από τη Δικαστή του Ανωτάτου Δικαστηρίου της Ιρλανδίας, κα Marie Baker και από τον Αμερικανό Δικαστή κ. Leif Clark και αφορούσε την ευρύτερη οικονομική πτυχή του νέου πλαισίου αφερεγγυότητας και το πώς αυτό βοηθά όχι μόνον την οικονομία, αλλά και την κοινωνία του τόπου γενικότερα.

Τα δικαστήρια είναι από τους σημαντικότερους πυλώνες στην εδραίωση του κράτους δικαίου και αποτελούν αναγκαίο μέρος του οικονομικού τοπίου.  Αποτελούν ίσως τη σημαντικότερη πλατφόρμα για επίλυση περιουσιακών διαφορών.

Ολοένα και περισσότερο, οι δικαστές καλούνται να αποφασίσουν για υποθέσεις χρηματοοικονομικής φύσης, ορισμένες από τις οποίες ενδεχομένως να έχουν επιπτώσεις στην κοινωνία και την οικονομία του τόπου ευρύτερα.

Τέτοιες υποθέσεις είναι οι υποθέσεις που αφορούν στον ανταγωνισμό, τα μη εξυπηρετούμενα δάνεια, την αναδιάρθρωση χρεών μέσα στο πλαίσιο του νέου νόμου περί αφερεγγυότητας, τα συντηρητικά διατάγματα που εκδίδονται από τα επαρχιακά κι άλλα δικαστήρια με τα οποία δεσμεύονται περιουσιακά στοιχεία εκατομμυρίων ευρώ, οι αποφάσεις του διοικητικού δικαστηρίου που αφορούν θέματα ανταγωνισμού, προσφορές για έργα του δημοσίου και πολλά άλλα σε μια άκρως ρυθμιστική οικονομία.

Παρά ταύτα διαπιστώνεται ότι οι πλείστοι δικαστές όχι μόνο στην Κύπρο, αλλά και σε όλο τον κόσμο, δεν κατέχουν τις απαιτούμενες βασικές γνώσεις των οικονομικών αρχών που αφορούν στην οικονομία.

Βέβαια εκτός από τα χρηματοοικονομικά θέματα, υπάρχουν κι άλλα που οι δικαστές θα πρέπει να έχουν γνώσεις των βασικών αρχών, όπως η ψυχολογία.

Οι δικαστές σήμερα καλούνται να τιμωρήσουν εγκληματίες, για παράδειγμα για την εμπορία και τη διακίνηση ανθρώπων, για την πρόκληση θανάτου ή σοβαρών τραυματισμών π.χ. σε τροχαία ή εργατικά δυστυχήματα, χωρίς να γνωρίζουν το ακριβές κόστος για την πολιτεία για την απώλεια ανθρώπινης ζωής. Κάθε χρόνο χάνουμε περίπου 50 συνανθρώπους μας στο δρόμο. Οι δικαστές αναγκάζονται να επιβάλλουν ποινές, γνωρίζοντας τα ελάχιστα για τις ευρύτερες οικονομικές και άλλες επιπτώσεις στην κοινωνία και στην οικονομία του τόπου.

Το 2018 δικαστές και εισαγγελείς του Αρείου Πάγου, αντιλαμβανόμενοι το πρόβλημα, ζήτησαν και εντάχθηκαν στο *«Δικαστικό Εκπαιδευτικό Πρόγραμμα για Χρηματοοικονομικά Θέματα»* το οποίο διοργανώνεται από το Εθνικό και Καποδιστριακό Πανεπιστήμιο Αθηνών. Οι δικαστές θεώρησαν ότι παρακολουθώντας το Πρόγραμμα θα είχαν πληρέστερη εικόνα για αυτά τα θέματα, τα οποία συνεχώς εξελίσσονται σε μια ελεύθερη αγορά, με συχνές μάλιστα αλλαγές. Ευελπιστούν ότι με την ενημέρωση και την ανταλλαγή απόψεων θα εκτελούν καλύτερα το έργο τους.

Μπορώ να συνεχίσω αλλά ο χρόνος δεν μου το επιτρέπει.

Περιορίζομαι να αναφερθώ σε μια μελέτη, του Πανεπιστημίου Ινδιάνα των Ηνωμένων Πολιτειών, στην οποία για μια ολόκληρη δεκαετία μελετήθηκαν οι αποφάσεις των δικαστηρίων που αφορούσαν σε σοβαρά χρηματοοικονομικά θέματα. Η μελέτη έδειξε ότι εφεσιβλήθηκε σημαντικά μικρότερος αριθμός αποφάσεων δικαστών με βασικές γνώσεις οικονομικών θεμάτων, παρά των συναδέλφων τους οι οποίοι δεν είχαν τέτοιες γνώσεις ή εκπαίδευση.

Στο εξωτερικό υπάρχει σήμερα μεγάλη συζήτηση για το αν δικαστές, χωρίς ειδικές γνώσεις και εκπαίδευση σε εξειδικευμένους τομείς, τους οποίους ονομάζουν *“generalist judges”*, μπορούν να ανταπεξέλθουν στα καθήκοντά τους, σε αντίθεση με δικαστές που έχουν τέτοιες εξειδικευμένες γνώσεις για τα θέματα που ασχολούνται.

Τα θέματα που θα συζητηθούν σήμερα τα επιλέξαμε με τον κ. Στέλιο Γιωργάκη, Βοηθό Διευθυντή Τμήματος Εποπτείας Τραπεζών και τους άλλους ομιλητές μας, τον κ. Γιώργο Κυριάκου, Διευθυντή Τμήματος Οικονομικής Ανάλυσης και Ερευνών, τον κ. Κλεάνθη Ιωαννίδη, Επικεφαλής Ομάδας Τμήματος Εποπτείας Τραπεζών, και τον κ. Ανδρέα Χαραλάμπους Πρώην Διευθυντή Διεύθυνσης Χρηματοοικονομικής Σταθερότητας του Υπουργείου Οικονομικών, τους οποίους ευχαριστώ ιδιαιτέρως που μας βοήθησαν να εγκαινιάσουμε αυτή τη σειρά ενημερωτικών προγραμμάτων, ώστε να δώσουμε τις βασικές γνώσεις στους δικαστές και πρωτοκολλητές μας, με την ελπίδα ότι θα βοηθηθούν κατά τη διεκπεραίωση των καθηκόντων τους.

Επίσης, θα ήταν παράλειψη αν δεν ευχαριστούσα τον κ. Γιώργο Παντελή, Γενικό Διευθυντή του Υπουργείου Οικονομικών και ιδιαίτερα την κα Αλίκη Σέργη του ίδιου Υπουργείου, για όλη τη βοήθεια που μας πρόσφεραν, χωρίς την οποία δεν θα ήταν δυνατή η εξεύρεση των ομιλητών για τη σημερινή εκδήλωση.

Τέλος ευχαριστώ τον κ. Κωνσταντίνο Ηροδότου, Διοικητή της Κεντρικής Τράπεζας Κύπρου, ο οποίος με προθυμία αποδέχτηκε την πρόσκληση μας να χαιρετήσει τη σημερινή εκδήλωση.

Λευκωσία

3 Φεβρουαρίου, 2020

c:\different programmes\χρηματοπιστωτικες υποθεσεις 29.11.19\χαιρετισμος - ομιλια γ. ερωτοκριτου - χρηματοοικονομικα θεματα - 3.2.2020.doc